חיים צורי יואשם בשורה של עבירות חמורות בשתי פרשות שונות. באחת מהן הוא יואשם בכך שניסה לשחד תושב כדי שירגל עבורו בשורות האופוזיציה. בשנייה הוא יואשם באיסוף מידע פרטי על תושבי העיר - החל מטלפונים וכתובות ועד התבטאויות נגד ראש העיר ברשתות החברתיות • יו"ר תנועת האופוזיציה בעיר: אחרי 6 קדנציות בשלטון - קשה היה לצפות לפחות מהשחתה וסיאוב
כמעט שנתיים עברו מאז המליצה המשטרה להעמיד לדין את ראש העיר קריית מוצקים חיים צורי, על שורה של עבירות שוחד, מרמה ופגיעה בפרטיות. אתמול (שני) החליטו לבסוף בפרקליטות על הגשת כתב אישום בכפוף לשימוע. צורי מואשם שבנה מאגר מידע על תושבי העיר בניגוד לחוק וניסה לשחד את תושב העיר כדי שירגל עבורו בתוך תנועה שהתנגדה לו. ולמרות כל זאת – צורי ממשיך כרגיל. בעבר חשפנו ב"שקוף" שורה של התנהלויות בעייתיות של ראש העיר שמכהן כבר עשרות שנים. על פי החשד, במשך שנים מימן צורי שירות של בניית מאגר מידע חדש עבור סיעתו "מוצקינטו", על יסוד בסיס הנתונים של העירייה, מכספי העירייה, תוך שימוש במצגי שווא כלפי הגזברית והיועץ המשפטי של העירייה. ומה זה אומר בפועל? על פי התחקיר של יוסי מזרחי שהוביל לפתיחת החקירה, מדובר היה על מאגר מידע נרחב שכלל כתובות, שמות, מספרי טלפון ואפילו סיווג את התושבים על פי תמיכתם בראש העיר הנצחי. חלק מהמידע כלל גם קשרים משפחתיים של תושבים והתבטאויות שלהם ברשתות החברתיות. ראש העיר הוקלט מדבר על מאגר הנתונים הזה וכיצד הוא מתכנן להשתמש בו בקמפיין הבחירות לרשויות המקומיות בשנת 2018.  בפרשה השנייה יואשם צורי בעבירת שוחד. על פי החשד, בשנת 2017 הוא שידל תושב שכתב באופן ביקורתי כלפיו לחדול מהפרסומים בתמורה לסידור עבודה לו ולאשתו. אותו תושב היה פעיל בתנועת האופוזיציה "רוח חדשה במוצקין", שבראשה עמד ציקי אבישר. עוד התבקש התושב להעביר מידע מתוך הנעשה בפגישות הפעילים של התנועה. התושב אכן נענה לצורי וריגל למענו אחר סיעתו של אבישר.  "חיים צורי עשה ותרם למוצקין בשנותיו הראשונות כראש עירייה", אמר אבישר אחרי הודעת הפרקליטות. "שורש הבעיה היה ונותר ריבוי קדנציות. אחרי 6 קדנציות רצופות בשלטון קשה לצפות לתוצאה אחרת מאשר השחתה וסיאוב". מעבר לחשדות הקשים נגד צורי מצאנו בשנים האחרונות ב"שקוף" התנהלות בעייתית של ראש העיר, בלשון המעטה. בין היתר גילינו כיצד הוא מעודד אלימות מילולית נגד סיעת האופוזיציה במועצה, ואיך בדיון בבית המשפט העיד שניסה למצוא דרך לשחד את העיתונאי מוטי גילת. וזה לא הכול: בספטמבר האחרון פרסמנו שצורי מינה לתפקיד סגן ראש העיר אדם שהתמודד בכלל בבחירות בעיר רמלה, במהלך שהרים לא מעט גבות. על פי טענות האופוזיציה, הכל היה מהלך מתוכנן שנועד להציב ממלא מקום נוח לצורי במקרה שיידרש להתפטר אם יוגש נגדו כתב אישום.  תחת ידו של צורי גם נותקה תחנה לניטור אוויר בעיר, למורת רוחו של המשרד להגנת הסביבה, וכדי להסתיר מידע מהתושבים. נוסף על כך, צורי סירב בעבר למסור את יומנו במענה לבקשת חופש מידע.  קיבלנו בשנים האחרונות אין ספור פניות על התנהלות בעייתית של ראשי ערים ועל חלק גדול מהם גם כתבנו.  טרם נתקלנו בתופעה כמו צורי, שנראה שהאינטרס האישי שלו לא חופף לאינטרס התושבים. אם יוגש לבסוף כתב אישום נגד צורי הוא יאלץ לפרוש מתפקידו אבל גם אם לא, התנהלותו מצביעה על כך שכבר היום הוא לא כשיר לתפקיד.  